TAMPEREEN KÄRÄJÄOIKEUS		LAUSUNTO
Kelloportinkatu 5 A, PL 134
33101 TAMPERE			30.10.2003
Puh.	03-2882 111
Telefax	03-2882 791

OIKEUSMINISTERIÖLLE

Viite:		Oikeusministeriön kirje 31.7.2003 OM 11/41/2003

Asia:		Lausunto asunto-osakeyhtiölain muutostarvetta koskevasta arviomuistiosta

		1. Käräjäoikeuden yleinen kannanotto arviomuistioon
		
Käräjäoikeuden näkemyksen mukaan asunto-osakeyhtiölain muutostarpeet on tuotu arviomuistiossa hyvin esille. Muistiossa esitetty soveltuu sellaisenaan suunnitelmaksi lainvalmisteluhankkeen jatkokäsittelyä varten.

Arviomuistiossa on uudistuksen tarve muotoiltu toteamalla, että tavoitteena on asunto-osakeyhtiöitä paremmin palveleva laki, joka on helposti ymmärrettävä erityisesti yhtiön osakkaiden ja maallikkojen kannalta ja jonka kirjoitusasussa otetaan huomioon myös muun yhtiölainsäädännön kehitys. Käräjäoikeus yhtyy tähän näkemykseen.  

		2. Kiireellisin selvitys- ja muutostarve

Käräjäoikeus pitää asunto-osakeyhtiölain pikaista uudistamista tarpeellisena erityisesti kunnossapitoa, yhtiön perusparannuksia ja uudistuksia, osakkaan muutostöitä sekä osakkaan ja yhtiön vastuuta koskevien säännösten osalta. 

Jatkovalmistelussa säännökset yhtiön ja osakkaan kunnossapitovastuusta sekä yhtiön, sen johdon ja osakkaiden vahingonkorvausvastuusta tulisi sisällyttää asunto-osakeyhtiölakiin siinä muodossa, että jo lain säännösten perusteella voitaisiin arvioida, minkälaisen riskin suunnitellut toimenpiteet kullekin taholle aiheuttavat.

		3. Riitojen ratkaiseminen

Varsin yleisesti lienee katsottu, että asunto-osakeyhtiöihin liittyvien riitojen käsittely tuomioistuimissa kestää kohtuuttoman kauan ja tulee riidan intressiin nähden kalliiksi. 

Käräjäoikeuden näkemyksen mukaan asunto-osakeyhtiöiden ja niiden osakkaiden väliset erimielisyydet eivät yleensä ole sellaisia kuluttajariitoja, jotka soveltuisivat luontevasti kuluttajavalituslautakunnan tai vastaavan elimen toimivaltaan varsinkin, mikäli asian vireilläolo tällaisessa elimessä estäisi asian käsittelyn yleisessä tuomioistuimessa. Tästä johtuisi esimerkiksi kiireellisenkin korjauspäätöksen tai muun tarpeellisen toimenpiteen lykkääntyminen kohtuuttomasti. 

Käräjäoikeuden näkemyksen mukaan asunto-osakeyhtiöihin liittyvät riidat tulisi jatkossakin käsitellä pääsääntöisesti yleisissä alioikeuksissa yleisiä oikeudenkäyntejä koskevia säännöksiä noudattaen. Käräjäoikeuden mielestä ei myöskään ole nähtävissä perusteita sille, että näiden riitojen ratkaiseminen olisi järkevää keskittää vain tiettyihin tuomioistuimiin, esimerkiksi yhteen käräjäoikeuteen kussakin hovioikeuspiirissä. Käräjäoikeus perustelee kantaansa muun muassa sillä, että käräjäoikeuksien tuomiopiirejä pyritään vastaisuudessa edelleen suurentamaan yhdistämällä käräjäoikeuksia ja että asunto-osakeyhtiöiden ja niiden osakkaiden väliset riidat ovat luonteeltaan paljolti sellaisia, jotka ammattitaitoinen alioikeustuomari kykenee ratkaisemaan.

Vielä käräjäoikeus toteaa, että mikäli suunniteltu sovittelu tuomioistuimissa, mitä koskevaa ehdotusta valmistellaan oikeusministeriössä (tuomioistuinsovittelutyöryhmän mietintö 2003:2), toteutuu, tämä sovittelumenettely olisi  käyttökelpoinen ja varteenotettava vaihtoehto asunto-osakeyhtiön ja sen osakkaiden välisten riitojen ratkaisemiselle. Toisena vaihtoehtoisena ratkaisumuotona voitaisiin pyrkiä lisäämään Suomen Asianajajaliiton sovintomenettelyä, jota ei tähän mennessä liene suuremmassa määrin näissä asioissa käytetty. 

Lausunnon ovat käräjäoikeudessa valmistelleet käräjätuomarit Erkki Hakala, Osmo Laakkonen ja Hannu Vesto.

Laamanni                 Reko Vilpas

j:\oh7580\erkki\lausunto

Tellennettu tänne. Mitään tekijänoikeuskia ei pidätetä. Kaikki muutokset sallittuja !!

Määräpäivä tänään 31.10.2003. Faxilla ehtii. Tosin kukaan ei sitä kaivanne viikonloppuna, joten postissakin ehtii.